讀白傅洛中老病後詩戲書
作者：范成大
朝代：宋

paragraphs: 樂天號達道，晚境猶作惡。
陶寫頼歌酒，意象頗沉著。
謂言老將至，不飲何時樂。
未能忘煖熱，要是怕冷落。
我老乃多戒，頗似僧律縛。
閒心灰不然，壯氣鼓難作。
豈惟背聲塵，亦自屏杯酌。
日課數行書，生經一囊藥。
若使白公見，應譏太蕭索。
當否竟如何，我友試商略。